唐開州文編遠寄新賦累惠良藥詠嘆仰佩不覺斐然走筆代書聊書還荅
作者：權德輿
朝代：唐

paragraphs: 風雨竦庭柯，端憂坐空堂。
多病時節換，所思道里長。
故人朱兩轓，出自尚書郎。
下車今幾時，理行遠芬芳。
瓊瑤覽良訊，芣苢滿素囊。
結根在貴州，蠲疾傳古方。
探擷當五月，慇懃逾八行。
深情婉如此，善祝何可忘。
復有金玉音，煥如龍鳳章。
一聞靈洞說，若覩羣仙翔。
三清飛慶霄，百汰成雄鋩。
體物信無對，灑心願相將。
昔年同旅食，終日窺文房。
春風眺蕪城，秋水渡柳楊。
君爲太史氏，弱質羈楚鄉。
今來忝司諫，千騎遙相望。
歸雲夕鱗鱗，圓魄夜蒼蒼。
遠思結鈴閣，何人交羽觴。
佇見徵穎川，無爲薄淮陽。
政成看再入，列侍爐煙傍。